Finn Arnesen (jurist)

Finn Arnesen (født 4. august 1962) er en norsk jurist, og professor i europarett ved Universitetet i Oslo. Han var fra 12. september 2011 til 29. februar 2012 konstituert høyesterettsdommer.

Han ble cand.jur. i 1989, og dr.juris. i 1996. Fra 1998 har han vært ansatt som professor i rettsvitenskap ved Senter for europarett. Fra 1997 til 2002 ledet Arnesen dette senteret. Fra 2004 til 2009 var han studiedekan ved det juridiske fakultet. I årene 2002-03 var Arnesen advokat i Thommessen, Krefting, Greve, Lund i Oslo. Fra 1997 til 2001 var han medlem av Klagenemnda for petroleumsskatt. Han har siden 2006 sittet i klagenemda til Verdipapirsentralen. Fra 2010 (frem til 2013) sitter han i utvalget for statens garantiinntekt for kunstnere. 

Arnesen arbeider særlig med EU- og EØS-rett, og spørsmål i skjæringsfeltet mellom EØS-rett og norsk rett. Han er en mye brukt foreleser, utreder og forsker på dette fagfeltet.
 
Mellom 2004 og 2005 var Arnesen leder for utvalget som la frem NOU 2005:13 om forvalterregistrering av aksjer i norske selskaper. 

Finn Arnesen er sønn av høyesterettsadvokat Finn Arnesen jr. (1934–2012) og Anne Benedicte Cappelen. Hans far var sønn av høyesterettsadvokat Finn Arnesen sr. (1901–75) som blant annet var medlem av «Fleischer-kommisjonen».

Referanser

Eksterne lenker 
 
 UiO-side om Finn Arnesen
 

Professorer ved Universitetet i Oslo
Norske jusprofessorer
Konstituerte dommere i Norges Høyesterett
Personer fra Oslo